 NA SAMMY WAWERU  MBUNGE wa Ndaragwa George Gachagua ameusuta mrengo wa upinzani nchini, akiutaka kupinga sera za serikali kwa kujituma kusaidia kuboresha uchumi. Akizungumza Jumapili, Julai 2, 2023 katika kanisa la Kikatoliki la St Mary’s Molo, Nakuru, Bw Gachagua alisema muungano wa Azimio la Umoja unapaswa kusitisha tishio la kurejea mitaani kuandamana na badala yake kuenda shambani kulima. “Waliovalia sufuria kichwani, waziondoe kwa sababu kwa sasa kuna mvua. Waende shambani wakalime,” mbunge huyo wa Ndaragwa alisema. Alitoa matamshi hayo katika ibada ya misa iliyohudhuriwa na Rais William Ruto na naibu wake Bw Rigathi Gachagua. Kauli ya mbunge huyo pia ilitiliwa mkazo na Gavana wa Nakuru Bi Susan Kihika, aliyedai wakazi wa kaunti yake hawakushiriki maandamano. “Maandamano yetu tuliyaelekeza shambani kupanda mimea ili kufukuza njaa,” Gavana Kihika alisema. Azimio ikiongozwa na kinara wake Bw Raila Odinga imetishia kurejelea maandamano, kupinga kupitishwa na kuidhinishwa kwa Mswada wa Fedha 2023 kama sheria. Mswada huo unapendekeza nyongeza ya ushuru (VAT), ikiwemo ya mafuta ya petroli kutoka asilimia 8 hadi 9. Hali kadhalika, inapendekeza kuwepo kwa ushuru mpya kwa baadhi ya bidhaa hatua inayofasiriwa itachangia gharama ya maisha kuwa ghali zaidi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  